Leo Episcopus servus servorum Dei, ad perpetuam rei memoriam. Apostolicæ nobis (meritis licet imparibus) desuper injuncta servitutis officium nos admonet et inducit ut circa ea quæ pro fœlici statu et salubri directione Monasteriorum et aliorum locorum quorumlibet, et personarum in illis sub religionis jugo Domino famulantium etiam ad Divini cultus perseverantiam, opportuna fore conspicimus operosis studiis jugiter intendamus, ac his quæ proptereà processisse dicuntur, ut illibata persistant libenter cum à nobis petitur Apostolici muniminis præsidium propensius impartiamur. Sane pro parte dilectorum filiorum Prioris et Conventus Prioratus Sancti Martini de Campis Parisiensis Cluniacensis Ordinis, nobis nuper exhibita petitio continebat, quod nuper dictus Prioratus qui à Monasterio Cluniacensi Matisconensis Diœcesis ad Romanam Ecclesiam nullo medio pertinente dependet, et cujus personæ à primæva Observantia, et antiquo vivendi modo exciderant per venerabilem Fratrem nostrum Jacobum Episcopum Claromontensem, tunc dicti Monasterii Abbatem reformatus fuisset, præfatus Jacobus Episcopus tunc Abbas pro hujusmodi Reformatione et Regularis Observantiæ in dicto Prioratu observatione nonnulla Statuta et Ordinationes juxta Regulam Sancti Benedicti, et Regulatia instituta dicti Cluniacensis Ordinis ac præfati Prioratus fundationem, et antiquam illius Observantiam, de consensu ipsorum Prioris et Conventus fecit et edidit. Et deinde Capitulum generale et successive tunc definitores ejusdem Ordinis, Statuta et Ordinationes prædictas approbarunt et confirmarunt prout in eisdem statutis et consuetudinibus ac super confirmatione et approbatione prædictis Capituli et definitorum prædictorum respective confectis litteris quæ diligenter examinari, et illorum tenores de verbo ad verbum signis et characteribus obmissis præsentibus inseri fecimus, plenius continetur. Quare pro parte Prioris et Conventus prædictorum asserentium retroactis temporibus in præfato Prioratu, et illius membris in Missarum et Divinorum Officiorum celebratione tot additiones et mutationes, ultra et præter ac contra antiqua dicti Ordinis instituta ac Prioratus et prædictorum membrorum fundationem successive factas fuisse. Quod Officium longe à primæva ejus ratione alteratum et immutatum, ac difficile et quasi impossibile existit tam prolixum Officium tractim et devote ut decet cantare et exolvere, ac cum hoc Regularis disciplinæ observantiam, institutionem, ceremonias et onera adimpiere. Nobis fuit humiliter supplicatum ut statutis et ordinationibus prædictis pro illorum subsistentia firmiori, robur Apostolicæ confirmationis adducere ac alias pro fœlici et salubri statu dicti Prioratus in præmissis opportune providere de benignitare Apostolica dignaremur. Nos igitur qui Monasteriorum, Regularium locorum omnium, ac in illis Domino famulantium personarum salubrem statum et Regularis observantiæ conservationem et augmentum sinceris desideramus affectibus Priorem et Conventum prædictos ac eorum singulos à quibusvis excommunicationis, suspensionis et interdicti aliisque sententiis ecclesiasticis censuris et pœnis à jure vel ab homine quavis occasione vel causa latis si quibus quomodolibet innodati existunt ad effectum præsentium dumtaxat consequendum harum serie absolventes et absolutos fore censentes hujusmodi supplicationibus inclinati statuta et ordinationes prædictas Apostolica authoritate tenore præsentium approbamus et confirmamus ac perpetuæ firmitatis robur obtinere et firmiter observari debere decernimus, supplentes omnes et singulos defectus si qui forsan intervenerint in iisdem. Et insuper ne ex religiosorum et reformatorum translatione vel non reformatorum introductione seu commixtione vel penuria hujusmodi reformationem labefieri et deficere contingat authoritate et tenore prædictis, Statuimus et ordinamus quod Religiosi dicti Prioratus sic reformati sub hujusmodi reformatione bene viventes inde amoveri et extrahi seu de loco ad locum transferri, vel non reformari inibi poni et introduci etiam per Abbatem dicti Monasterii Cluniacensis pro tempore existentem qui (sicut accepimus) dicti Prioratus Ordinarius collator et Superior existit, aut per quamcumque personam quavis authoritate fulgentem sine consensu Prioris et Conventus prædictorum, nullatenus possit nisi per Priorem præfatum et pro reformatione membrorum Prioratus hujusmodi ac observatione dumtaxat observantiæ Regularis. Quo casu Prior dicti Prioratus pro tempore existens dictos Religiosos de loco ad locum transferre et translatorum loco alios ponere et subrogare, ad nutumque suum revocare ac in Prioratu, membris prædictis quoscumque Clericos ad professionem expressam secundum Regularia instituta dicti Ordinis admittere et recipere, nulla super hoc ab ipso Abbate Cluniacensi petita licentia, nec non quoties opportunum fuerit quæcumque ornamenta Ecclesiastica benedicere possit et valeat. Quocirca dilectis filiis Parisiensi, Meldensi, ac Sylvanectensi, Officialibus per Apostolica scripta mandamus quatenus ipsi, vel duo aut unus eorum per se vel per alium seu alios præsentes litteras et in eis contenta quæcumque ubi et quando opus fuerit ac quoties pro parte Prioris et Conventus prædictorum fuerint super hoc requisiti solemniter publicantes ac in eis præmissis efficacis defensionis præsidio assistentes faciant authoritate nostra statuta et ordinationes prædictas, juxta illorum tenorem firmiter observari non permittentes Priorem pro tempore existentem et Conventum præfatos contra eorumdem statutorum aut ordinationum tenorem per dictum Abbatem pro tempore existentem seu quoscumque alios quomodolibet indebite molestari; nec resecatis resecandis et mutatis mutandis Officium diurnum et nocturnum ac Missarum, et aliorum Divinorum Officiorum hujusmodi secundum primævam dicti Ordinis institutionem et Prioratus et prædictorum membrorum fundationem ordinent, et redigant et in pristinum ac eum in quo additiones et commutationes hujus erat, aut alium convenientem Regularem statum et ritum juxta Regularia instituta præfati Ordinis reponant, nonobstantibus ordinationibus Apostolicis ac Monasterii, Prioratus et Ordinis prædictorum, juramento Confirmatione Apostolica vel quavis firmitate alia roboratis statutis et consuetudinibus nec-non quibusvis privilegiis et indultis Monasterio et illius Abbati pro tempore existenti ac Prioratui et Ordini prædictis sub quibuscumque tenoribus et formis concessis quomodolibet forsan contrariis quibus tenores illorum ac si de verbo ad verbum inserti forent præsentibus pro expressis derogamus contrariis quibuscumque, aut si præfato Abbati vel quibusvis aliis communiter vel divisim ab Apostolica sit Sede indultum quod interdici, suspendi vel excommunicari non possint per litteras Apostolicas non facientes plenam et expressam ac de verbo ad verbum de indulto hujusmodi mentionem. Nulli ergo omnino hominum liceat hanc paginam nostræ absolutionis, approbationis et confirmationis, decreti, suppletionis, statuti, ordinationis mandati et derogationis infringere vel ei ausu temerario contraïre; si quis autem hoc attentare præsumpserit indignationem omnipotentis Dei ac Beatorum Petri et Pauli Apostolorum ejus se noverit incursurum. Datum Romæ apud Sanctum Petrum anno incarnationis dominicæ millesimo quingentesimo decimo sexto, decimo sexto Calendas Octobris. Pontificatus nostri anno quarto.